Върбица (област Велико Търново)

Върбица е село в Северна България. То се намира в община Горна Оряховица, област Велико Търново. Старото име на селото е Влашица.

География 
Село Върбица е разположено североизточно на около 16 км от гр. Горна Оряховица на левия бряг на река Янтра, в североизточното подножие на възвишението „Ташла баир“.

История 

До 1937 г. името на селото е било Влашица. Относно произхода на името има две предания, като според първото селото е носи името си от турчина Улах бей, а според второто името дошло от власите катунари.

По спомените на подполковник Етимов от 1883 г. селото е образувано на това място от пет спахийски конници начело с Улах бей. Има обаче доказателства, че на това място е имало живот още по времето на траките – намерени са останки от укрепено селище и могила на древен тракийски воин. През 1934 – 1937 г. тук са открити и тетрадрахми от о-в Тасос и от Марония. В двора на църквата е открита и друга могила наричана „Джамията“.

Според друга версия селището е основано от двама преселници от казанлъшкото с. Енина – Христо и Павел, които се заселили с родовете си през 1760 г. в близост до пет спахийски семейства /днес в централната част на селото/ след взаимното съгласие от тяхна страна и от страна на спахиите. След известно време идват и други заселници от Дряновския Балкан и Лясковско. Църквата „Св. Георги“ е освнована през 1858 г., като сегашната сграда вероятно е от 1884 г. Читалището е изградено през 1896 г., а кооперацията – през 1904 г.

В Руско-турската освободителна война се включват много доброволци от селото. След Освобождението се развива най-вече земеделието. Доброволци от селото се включват и в балканските войни и в Първата световна война. Несъмнено най-значима и развита през вековете в селището остава културата, поддържана от местното читалище и училище.

 Първото килийно училище отваря врати в началото на 1846 г. и се помещава в къщата на Недю Драгошинов. Посещавано било от 25 – 30 момчета от 12 до 18 години.
 От 1863/1864 учебна година за училище се използва килия, построена до църквата „Св. Георги“ и се въвежда заимоучителната метода.
 През учебната 1879 – 1880 г. е въведено изучаването на буквите по азбучната метода. Учениците се разделят в 4 отделения и завършват с изпити.
 През 1890 година е изградено училище с четири класни стаи, което изгаря при неумишлен палеж през 1944 г.
 През учебната 1910/11 г. за пръв път в селото се открива прогимназия с един клас. През следващата учебна година училището има вече два прогимназиални класа.
 През януари 1938 г. е построена нова и просторна училищна сграда с осем класни стаи. Училището се именува „Васил Левски“, става основно и в него се обучават 257 ученици.
 През март 1961 г. започва строежа на пристройка от две класни стаи, работилница и физкултурен салон.
 От учебната 1997/98 г. ОУ „Христо Смирненски“ в с. Горски Долен Тръмбеш преминава под прякото ръководство на ОУ „Васил Левски“, с. Върбица.

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
Православно християнство и ислям.

Обществени институции 
 Основно училище „Васил Левски“
 Народно читалище „Градина – Върбица 1894“
 Църква „Св. Георги“
 Джамия

Културни и природни забележителности 
 Църквата „Св. Георги“. В двора ѝ се намира единственият паметник на загиналите руски воини в община Горна Оряховица.
 Паметник на загиналите в Балканските войни и в Първата световна война жители на селото

Редовни събития 
 На 6 май (Гергьовден) е традиционният ежегоден събор на селото
 В средата на месец май, традиционно се провежда фолклорен празник „Върбица празнува-празник на дрипавата баница“

Личности 
 Родени във Върбица
 Тодор Етимов (1867 – ?) – български офицер, подполковник
Стойка Кръстева - олимпийски шампион по бокс, категория 57 кг от Токио (2020)

Източници

Външни препратки 
 История на с. Върбица

Села в област Велико Търново
Населени места в община Горна Оряховица